ട്രെയിന് യാത്ര ദുരിതമയം: പാസഞ്ചറും സീസണ് ടിക്കറ്റും പുനഃസ്ഥാപിക്കാതെ റെയില്വേ തിരുവനന്തപുരം: ലോക്ഡൗണില് അടച്ചു പൂട്ടിയ സര്ക്കാര് ഓഫിസുകള് അടക്കമുള്ള സ്ഥാപനങ്ങള് തുറന്നതിനെ തുടര്ന്നു സ്ഥിരം യാത്രക്കാരുടെ എണ്ണം ഉയര്ന്നിട്ടും പാസഞ്ചര് ട്രെയിന് സര്വീസും സീസണ് ടിക്കറ്റും പുനഃസ്ഥാപിക്കാതെ റെയില്വേയുടെ ഒളിച്ചു കളി. യാത്രക്കാരുടെ എണ്ണം കുതിച്ചുയര്ന്നിട്ടും റിസര്വേഷന് ടിക്കറ്റ് മാത്രമാക്കി പരിമിതപ്പെടുത്തിയതോടെ സ്ഥിരം യാത്രക്കാര്ക്ക് അടക്കം പലപ്പോഴും ടിക്കറ്റ് ലഭിക്കാത്ത സാഹചര്യമാണിപ്പോള്. സംസ്ഥാന സര്ക്കാരിന്റെ അനുമതി ലഭിക്കാത്തതാണു പാസഞ്ചര് ട്രെയിന് സര്വീസും സീസണ് ടിക്കറ്റും പുനഃസ്ഥാപിക്കാന് തടസമാകുന്നതെന്നാണു റെയില്വേ അധികൃതര് നല്കുന്ന വിശദീകരണം. സര്ക്കാര് ഓഫിസുകളും വ്യാപാര സ്ഥാപനങ്ങളും അടക്കം പൂര്ണതോതില് തുറന്നതോടെ യാത്രക്കാരുടെ എണ്ണം 80 ശതമാനത്തിലേറെയായതായാണു റെയില്വേയുടെ കണക്കുകള് വ്യക്തമാക്കുന്നത്. കോളജുകളും സ്കൂളുകളും കൂടി തുറക്കുന്നതോടെ യാത്രക്കാരുടെ എണ്ണം കോവിഡിനു മുന്പുള്ളതുപോലെ ആകും. എന്നിട്ടും, ലോക്ഡൗണ് കാലത്തേതു പോലെ സ്പെഷല് ട്രെയിനുകള് മാത്രമാണ് ഇപ്പോഴും സര്വീസ് നടത്തുന്നത്. ഇതിലാകട്ടെ റിസര്വ്ഡ് ടിക്കറ്റുള്ളവര്ക്കു മാത്രമാണു യാത്ര ചെയ്യാനാകുക. കോവിഡിനെ തുടര്ന്നു ഒന്നര വര്ഷം മുന്പാണ് സീസണ് ടിക്കറ്റും പാസഞ്ചര് ട്രെയിനും സര്ക്കാര് നിര്ദേശ പ്രകാരം റെയില്വേ നിര്ത്തലാക്കിയത്. കോവിഡിനെ തുടര്ന്നു സാന്പത്തികമായി തകര്ന്ന സ്വകാര്യ മേഖലയിലെ ജീവനക്കാര് അടക്കം ദിവസേന വന്തുക ടിക്കറ്റ് ഇനത്തില് നല്കിയാണ് ഇപ്പോള് യാത്ര ചെയ്യേണ്ടി വരുന്നത്. റിസര്വേഷന് ചാര്ജ് അടക്കം നൂറുകണക്കിനു രൂപയാണ് പ്രതിദിനം ഇതിനായി നീക്കിവയ്ക്കേണ്ടി വരുന്നത്. വ്യാപകമായ തൊഴില് നഷ്ടം നേരിടേണ്ടി വരുന്ന സമൂഹത്തില് തൊഴില് ചെയ്യാന് വേണ്ടി സഞ്ചരിക്കുന്ന ആയിരക്കണക്കിനു പേര്ക്ക് ഇരുട്ടടി നല്കുന്നതാണ് സീസണ് ടിക്കറ്റ് പുനഃസ്ഥാപിക്കാത്ത റെയില്വേയുടെയും സംസ്ഥാന സര്ക്കാരിന്റെയും സമീപനമെന്ന വിമര്ശനവും ഉയരുന്നു. തിരക്കേറിയ സമയങ്ങളില് സര്വീസ് നടത്തുന്ന ഇന്റര്സിറ്റി, വഞ്ചിനാട്, പരശുറാം, വേണാട് തുടങ്ങിയ ട്രെയിനുകളില് സ്ഥിരം യാത്രക്കാര്ക്കു ടിക്കറ്റു പോലും ലഭിക്കാത്ത സാഹചര്യമുണ്ട്. തലേ ദിവസം റിസര്വ് ചെയ്താല് പോലും വെയിറ്റിംഗ് ലിസ്റ്റില് ഇടം പിടിക്കുന്ന സാഹചര്യമാണുള്ളത്. സ്ത്രീ ജീവനക്കാര് അടക്കമുള്ളവര്ക്ക് ഇതു സൃഷ്ടിക്കുന്നതു കടുത്ത ദുരിതമാണ്. അന്തര് സംസ്ഥാന സര്വീസ് നടത്തുന്ന ട്രെയിനുകളില് റിസര്വ്ഡ്സ് കോച്ചുകള്ക്കൊപ്പം ജനറല് കോച്ചുകള് കൂടി ഏര്പ്പെടുത്തിയാല് മാത്രമേ ഇപ്പോഴത്തെ യാത്രാ ദുരിതത്തിന് പരിഹാരം കാണാനാകൂ. അതതു സംസ്ഥാനങ്ങളുടെ നിര്ദേശവും കോവിഡ് മാനദണ്ഡങ്ങളും അനുസരിച്ചു മാത്രമേ സര്വീസ് ക്രമീകരണം ഒരുക്കാവൂ എന്നാണ് റെയില്വേ ബോര്ഡ് നല്കിയിട്ടുള്ള നിര്ദേശം. മുഖ്യമന്ത്രിയുടെ അധ്യക്ഷതയില് ചേരുന്ന കോവിഡ് അവലോകന സമിതിയുടെ വ്യക്തമായ നിര്ദേശം ലഭിച്ചാല് മാത്രമേ ജനങ്ങളുടെ യാത്രാദുരിതം കുറയ്ക്കാനുള്ള നടപടികള് സ്വീകരിക്കാന് കഴിയുകയുള്ളുവെന്നാണ് റെയില്വേ ഉന്നതര് പറയുന്നത്. അവലോകന യോഗങ്ങളില് യാത്രക്കാര് നേരിടുന്ന പ്രശ്നം പരിഹരിക്കാന് നടപടി സ്വീകരിക്കുന്നില്ലെന്ന പരാതിയും വ്യാപകമാണ്. സംസ്ഥാനത്തെ ഒന്നോ രണ്ടോ മേഖലകളില് മെമു സര്വീസ് പുനരാരംഭിച്ചെങ്കിലും ഇതില് എക്സ്പ്രസ് ട്രെയിനിന്റെ നിരക്ക് ഈടാക്കി യാത്രക്കാരെ കൊള്ളയടിക്കുകയാണ്. കൊല്ലം തിരുവനന്തപുരം മേഖലയിലാകട്ടെ റെയില്വേ ജീവനക്കാര്ക്കു മാത്രമായാണ് മെമു സര്വീസ് നടത്തുന്നത്. യാത്രക്കാരെ ഇതില് കയറ്റുന്നില്ല. ഇതുമൂലം പ്രതിദിനം ലക്ഷങ്ങളുടെ നഷ്ടവും സൃഷ്ടിക്കുന്നുണ്ട്. തിരുവനന്തപുരം, പാലക്കാട് ഡിവിഷനുകളിലായി 50 പാസഞ്ചറുകളാണുണ്ടായിരുന്നത്. ഇതര സംസ്ഥാനങ്ങളില് സബര്ബന് സര്വീസുകള് ആരംഭിച്ചിരുന്നു. പാസഞ്ചേഴ്സ് അസോസിയേഷനുകള് എംപിമാരുടെ ശ്രദ്ധയില് വിഷയം പെടുത്തിയിട്ടും നടപടി സ്വീകരിച്ചിട്ടില്ലെന്നും പരാതി ഉയരുന്നു.